DOI: 10.14457/tu.the.2018.1285
title: มาตรการทางกฎหมายในการส่งเสริมโรงไฟฟ้าพลังงานน้ำขนาดเล็ก

description: พลังงานน้ำเป็นพลังงานหมุนเวียนประเภทหนึ่งที่สามารถนำมาใช้เพื่อการผลิตไฟฟ้าอัน เป็นพลังงานรูปแบบหนึ่งที่เกิดขึ้นเองตามธรรมชาติและยังส่งผลกระทบต่อสิ่งแวดล้อมน้อยไม่ก่อให้เกิดก๊าซคาร์บอนไดออกไซด์ ในกรณีเป็นโครงการโรงไฟฟ้าพลังงานน้ำขนาดเล็กที่มีกำลังการผลิตตั้งแต่ 200 ถึง 6,000 กิโลวัตต์ ที่มีเป้าหมายเพื่อให้ชุมชนที่อาศัยอยู่ในพื้นที่ห่างไกลได้มีไฟฟ้าจากพลังงานหมุนเวียน สำหรับมาตรการทางกฎหมายในการส่งเสริมโรงไฟฟ้าพลังงานน้ำขนาดเล็กของประเทศไทยในปัจจุบันมีมาตรการที่เป็นอุปสรรคในการส่งเสริมในเรื่องเกี่ยวกับการขอใบอนุญาตให้ผลิตพลังงานควบคุมตามกฎหมายว่าด้วยการพัฒนาและส่งเสริมพลังงานซึ่งให้โรงไฟฟ้าที่มีการผลิตรวมของแต่ละแห่งตั้งแต่ 200 กิโลโวลต์แอมแปร์ขึ้นไปเป็นพลังงานควบคุม ทั้งนี้โรงไฟฟ้าพลังงานน้ำขนาดเล็กที่มีกำลังการผลิต 200 ถึง 6,000 กิโลวัตต์ถือเป็นพลังงานควบคุมที่ต้องดำเนินการตามกฎหมายดังกล่าวทำให้เกิดความล่าช้าในการเริ่มประกอบกิจการ ส่วนมาตรการส่งเสริมกิจการโรงไฟฟ้าพลังงานน้ำขนาดเล็กที่ยังไม่ชัดเจนเพียงพอ มีประเด็นปัญหาที่ต้องพิจารณา 3 ประการ กล่าวคือการสนับสนุนทางการเงินจากกองทุนพัฒนาไฟฟ้า ในเรื่องการนำส่งเงินเข้ากองทุน รวมทั้งกระบวนการกลั่นกรองพิจารณาข้อเสนอโครงการเพื่อรับเงินสนับสนุนจากกองทุนพัฒนาไฟฟ้าในลักษณะแบบรวมศูนย์อำนาจในกำกับดูแลโดยสำนักคณะกรรมการกำกับกิจการพลังงาน ส่วนกองทุนเพื่อส่งเสริมการอนุรักษ์พลังงานที่มุ่งเน้นการสนับสนุนองค์กรที่มิได้แสวงหากำไรในการเป็นผู้มีสิทธิได้รับเงินจากกองทุนและมีขั้นตอนการขอเสนอโครงการที่มีรายละเอียดยุ่งยากทำให้ขอรับเงินส่งเสริมจากกองทุนมีลักษณะเป็นจำกัด ทั้งนี้ในด้านมาตรการส่งเสริมการลงทุนตามกฎหมายว่าด้วยการส่งเสริมการลงทุนเกี่ยวกับการกำหนดประเภทกิจการ และการได้รับสิทธิและประโยชน์ของกิจการโรงไฟฟ้าพลังงานน้ำขนาดเล็กที่ยังไม่ได้รับการส่งเสริมเท่ากับการผลิตไฟฟ้าพลังงานไฟฟ้าจากขยะหรือเชื้อเพลิงขยะ ประเด็นปัญหามาตรการการมีส่วนร่วมของประชาชนในการรับรู้ข้อมูลข่าวสารสำหรับผู้มีส่วนได้เสียรอบบริเวณพื้นที่โรงไฟฟ้าเกี่ยวกับการดำเนินโครงการและการแจ้งดำเนินโครงการให้กับประชาชนทราบรายละเอียดข้อมูลการดำเนินงานว่ามีความเป็นมาและจะดำเนินการต่อไปอย่างไร รวมทั้งยังไม่มีการกำหนดมาตรการป้องกัน แก้ไข ติดตามตรวจสอบการดำเนินงานของโรงไฟฟ้าพลังงานน้ำขนาดเล็ก โดยมุ่งเน้นถึงการมีส่วนร่วมของประชาชนให้เป็นมาตรฐานในการปฏิบัติ ในประเทศสหรัฐอเมริกาและประเทศออสเตรียให้ความสำคัญและส่งเสริมในการพัฒนาโครงการโรงไฟฟ้าพลังงานน้ำเพิ่มมากขึ้นโดยมีมาตรการยกเว้นการขออนุญาตการประกอบกิจการโรงไฟฟ้าพลังงานน้ำขนาดเล็ก การให้กู้ยืมเงินเพื่อนำไปใช้ในการประกอบกิจการโรงไฟฟ้าพลังงานน้ำขนาดเล็กและมีกองทุนสนับสนุนการผลิตไฟฟ้าจากแหล่งพลังงานหมุนเวียนที่เกี่ยวกับโรงไฟฟ้าพลังงานน้ำขนาดเล็กไว้โดยเฉพาะและยังมีการใช้สิทธิและประโยชน์ด้านเครดิตภาษีสำหรับโรงไฟฟ้าพลังงานหมุนเวียน มีการให้สินเชื่อเพื่อการช่วยเหลือด้านการลงทุนไว้เป็นการเฉพาะ รวมทั้งส่งเสริมการมีส่วนร่วมของประชาชนโดยการประเมินผลกระทบต่อสิ่งแวดล้อมเกี่ยวกับโรงไฟฟ้าพลังงานน้ำขนาดเล็กไว้สำหรับบริเวณพื้นที่ที่กำหนด จากประเด็นปัญหาที่กล่าวมาแล้วจะเห็นได้ว่ามาตรการทางกฎหมายในการส่งเสริมโรงไฟฟ้าพลังงานน้ำขนาดเล็กของไทยในปัจจุบันมีมาตรการที่เป็นอุปสรรคบางประการที่สามารถพัฒนาโครงการอย่างเป็นรูปธรรมและมาตรการส่งเสริมทั้งด้านการเงินจากกองทุน การส่งเสริมการลงทุน การมีส่วนร่วมของประชาชนยังไม่มีความชัดเจนและเพียงพอเทียบเท่ากับโรงไฟฟ้าจากพลังงานหมุนเวียนประเภทอื่น ดังนั้นจึงควรมีการแก้ไขปัญหามาตรการส่งเสริมโรงไฟฟ้าพลังงานน้ำขนาดเล็กที่ยังเป็นข้อจำกัดในการพัฒนา และมีปัญหามาตรการทางกฎหมายที่ยังไม่มีความชัดเจนให้มีความเหมาะสมเพื่อให้โรงไฟฟ้าพลังงานน้ำขนาดเล็กในประเทศไทยได้รับการพัฒนาเช่นเดียวกับพลังงานหมุนเวียน